
Dadansoddwch yn feirniadol gynllun/iau gan un neu ragor o endidau i hyrwyddo’r Gymraeg. Dylech roi sylw i elfennau strategaeth, polisi a gweithredu. 
Cynlluniau Medr a’r Coleg Cymraeg Cenedlaethol i dyfu darpariaeth addysg uwch cyfrwng Cymraeg

Cyflwyniad
Mae gan Lywodraeth Cymru (2017, t.40) uchelgeisiau i dyfu darpariaeth addysg uwch cyfrwng Cymraeg, er mwyn mynd i’r afael yn ymarferol ag ystod eang o heriau sydd yn wynebu’r iaith, gan gynnwys ‘seilwaith ieithyddol’, sgiliau’r gweithlu, ac anghenion cymunedau Cymraeg. Gwirioneddir yr uchelgeisiau yma drwy Medr, Y Comisiwn Addysg Drydyddol ac Ymchwil (Medr), a’r Coleg Cymraeg Cenedlaethol (CCC), a chanolbwyntia’r traethawd hwn ar y ddau gorff hyn. Mae hyn yn arbennig o amserol, gan fod Medr newydd lansio ei Fframwaith Rheoleiddio o dan Ddeddf Addysg Drydyddol ac Ymchwil (Cymru) 2022, ar gyfer darparwyr addysg drydyddol – sydd yn cynnwys Amod: Y Gymraeg, yn dilyn cyngor gan CCC (The National Archives, 2022; Medr, 2026a; Coleg Cymraeg Cenedlaethol, 2024). 
I ddechrau, cyflwynir cyd-destun addysg uwch cyfrwng Cymraeg. Yn gyntaf, ystyrir y cyd-destun rhyngwladol yng ngoleuni marchnad addysg uwch sydd yn ffafrio datblygiad darpariaeth cyfrwng Saesneg fel dangosydd cyfalaf dynol, a thrafodir y tensiynau sydd yn codi rhwng cydbwyso blaenoriaethu’r Gymraeg a rhyngwladoli’r system. Trafodir y cysyniad problemus o ‘alw’ o dan amodau neo-ryddfrydiaeth, a’i berthynas â ‘hawliau’. Yn nesaf, gan gyfeirio at gysyniadau craidd y maes polisi a chynllunio iaith, damcaniaethir ynghylch natur amrywiol y brifysgol mewn ffordd sydd yn canoli ieithoedd lleafrifedig: dangosir fod y brifysgol yn chwarae sawl rôl arwahanol mewn perthynas â defnyddio, tyfu a throsglwyddo iaith lleafrifedig – yn eu plith dim ond ychydig sydd yn berthnasol i gyfrwng iaith y ddarpariaeth. 
Yn nesaf, cyflwynir y ‘meini prawf’ allweddol y bydd strategaethau, polisïau a gweithredu Medr a CCC yn cael eu hasesu yn eu herbyn yn y traethawd hwn, yn ogystal â model dadansoddi polisi iaith mewn sefydliadau: ‘NATO’ (nodaledd, awdurdod, trysorydd, sefydliad), gan Hood (1986, yn Gazzola, 2021, t.5), fframwaith i adnabod yr offer sydd ar gael i Medr a CCC i ddylanwadu argaeledd darpariaeth cyfrwng Cymraeg. Cydnabyddir cyfyngiadau’r fframwaith yma, yn benodol o ran rhagweld sut bydd actorion ar lawr gwlad yn ymddwyn mewn ymateb, ond nodir cryfder y model o ran ei gynhwysfawredd. 
Yn dilyn hyn, gan gyfeirio at ddogfennau a data cyhoeddus, amlinellir strategaeth, polisi a gweithredu Medr a CCC drwy’r fframwaith NATO. Ymddangosir fod yna botensial i gydlynu system addysg uwch sydd yn cefnogi dyheadau myfyrwyr Cymraeg eu hiaith; ond, achos anghysondebau o amcanion, y fframio problemus o ‘lwybrau di-dor’ a diffyg data dibynadwy, caiff ymdrechion i gynllunio’r ddarpariaeth yn strategol eu tanseilio. Yn olaf, dadleuir na all strategaeth bresennol Medr a CCC o dyfu darpariaeth cyfrwng Cymraeg yn unig ddiwallu anghenion myfyrwyr Cymraeg eu hiaith ar ei phen ei hun; ac awgrymir cyfeiriad newydd ar gyfer y Gymraeg mewn addysg uwch, un sydd ar sail tyfu defnydd yr iaith, ymhlith myfyrwyr Cymraeg eu hiaith a siaradwyr newydd. 

Y cyd-destun: damcaniaethu’r brifysgol fel safle ieithyddol
Ideoleg iaith offerynnol: y tueddiad at Seisnigeiddio darpariaeth
Nid yw’r mewnwelediad bod prifysgolion yn bodoli mewn amodau o ‘or-gymhlethdod’ (Barnett, 2000), gyda chyfrifoldebau amryfal mewn byd globaleiddiedig, yn un newydd. Yn aml, dadansoddir y berthynas rhwng y brifysgol ac ieithoedd drwy lens marchnata darpariaeth Saesneg er mwyn cystadlu mewn marchnad addysg uwch fyd-eang am fyfyrwyr sydd yn symudol yn rhyngwladol ac yn awyddus i ddatblygu eu sgiliau Saesneg fel cyfalaf dynol. I rai, mae Seisnigeiddio darpariaeth yn gyfwerth â’i rhyngwladoli (Kirkpatrick, 2011). Yn hyn o beth, mae gweithredoedd brifysgolion yn adlewyrchu ideoleg iaith (Spolsky, 2004) offerynnol, sydd yn ffafrio’r Saesneg fel allwedd i gael mynediad at fyd o gyfleoedd dysgu ac ymchwil. 
O ganlyniad, ac yn baradocsaidd, er bod dwyieithrwydd ac amlieithrwydd yn ffenomena arferol ledled y byd – yn enwedig mewn addysg uwch – mae ymdrechion i dyfu addysg uwch cyfrwng Gymraeg yn mynd yn erbyn tueddiad rhyngwladol o Seisnigeiddio’r ddarpariaeth, efallai yn anochel. Nid yn unig mewn gwledydd sydd â thraddodiad o ddarparu addysg yn Saesneg (megis Sgandinafia) y gwelir y ffenomenon yma, ond hefyd mewn cyd-destunau addysgol lle nad oes traddodiad penodol o addysg mewn ieithoedd dramor o gwbl (megis De-ddwyrain Asia) (Lasagabaster, 2022). 
Mae’n werth nodi, hyd yn oed mewn gwledydd gyda safon uchel o ruglder yn Saesneg ac economi agored megis yr Iseldiroedd, nad pawb sydd o blaid ymestyn rôl y Saesneg mewn addysg uwch (Gabriels ac Wilkinson, 2018). Ar ben hynny, mewn rhai gwledydd ôl-drefedigaethol, megis De Affrica, er taw Saesneg yw cyfrwng diofyn darpariaeth addysg uwch, mae’r Saesneg yn cydfodoli mewn ecosystem amlieithyddol, gyda bwlch amlwg rhwng rhetoreg o blaid amlieithrwydd a chefnogi ieithoedd brodorol ar un ochr, ac arfer heb yr addysgeg a’r adnoddau priodol i’w wirioneddu (Liu, 2019). Yn achos Gwlad y Basg, lle taw Sbaeneg yw’r iaith hegemonaidd a Basgeg yr iaith lleiafrifedig, ac mae bron hanner myfyrwyr Euskal Herriko Unibertsitatea (Prifysgol Gwlad y Basg) wedi bod yn dysgu o leiaf rhan o’u cyrsiau drwy gyfrwng y Fasgeg erbyn 2010, bwriadir symud tuag at bolisi tairieithrwydd o Fasgeg-Sbaeneg-Saeseng (Cenoz, 2012). O ran rhwystrau i’r ieithoedd lleafrifedig, nodia Liu (2019) a Cenoz (2012) brinder staff sydd â sgiliau addysgu’n ddwy- neu’n amlieithyddol, a diffyg cynllunio corpws i sicrhau bod yr ieithoedd yma yn addas am bwrpasau academaidd. 
Wrth gwrs, gan eu bod wedi’u lleoli yn y Deyrnas Unedig, mae prifysgolion yng Nghymru eisoes yn manteisio o’u sefyllfa freintiedig fel ‘siaradwyr brodorol’ Saesneg yn y farchnad hon, wrth sefydlu partneriaethau strategol a champysau tramor o dan faner ‘Cymru Fyd-eang’ (Prifysgolion Cymru, 2026). Adlewyrcha hyn yr her iddynt o ran cytgordio eu hymrwymiadau gwladol a’u huchelgeisiau rhyngwladol, yn enwedig wrth iddynt wynebu pwysau ariannol. 
Y ‘galw’ am, ac yr ‘hawl’ i, gael mynediad at ddarpariaeth cyfrwng Cymraeg
Ystyriaeth ychwanegol yw i ba raddau y dylai’r sector addysg uwch fframio datblygiad darpariaeth cyfrwng Cymraeg mewn termau o ‘alw’ neu o ‘hawl’, neu’r ddau. Cyn i CCC gael ei sefydlu yn 2011, ffeindiodd ymchwiliad gan y Ganolfan Addysg Uwch Cyfrwng Cymraeg bod yna ‘alw cudd’ am addysg uwch cyfrwng Gymraeg; hyd yn oed ymhlith myfyrwyr oedd am astudio yn Saesneg, roedd safbwyntiau cynnil a sensitif ynghylch gwerth sgiliau Cymraeg yn y farchnad lafur (Davies a Trystan, 2012). Byddai damcaniaeth newid ‘olwyn Catrin’ gan Strubell (1998) yn rhagweld cylch rhinweddol o ganlyniad buddsoddiad mewn darpariaeth cyfrwng Cymraeg, gyda’r galw yn cynyddu’n unol â’r cyflenwad.  
Fodd bynnag, yng nghyd-destun yr addysg bellach, cwestiyna Davies (2021) ddibyniaeth dadleuon o blaid tyfu darpariaeth cyfrwng Cymraeg ar y cysyniad neo-ryddfrydol o ‘alw’, sydd yn anwybyddu’r realiti o arfer yr hawl i ddewis o dan amodau llai ffafriol i’r Gymraeg yn y lle cyntaf, ac a allai danseilio’r ymrwymiad i siaradwyr Cymraeg ar sail eu hawliau. Yn wir, o dan Safon 90 o Safonau’r Gymraeg (The National Archives, 2017), sicrheir hawl i gyflwyno gwaith ysgrifenedig yn Gymraeg, hyd yn oed lle taw Saesneg yw cyfrwng y ddarpariaeth. Cyhoeddodd yr Asiantaeth Sicrhau Ansawdd Addysg Uwch (2019) ganllawiau i gefnogi darparwyr i wirioneddu hyn. Yn ddigon rhyfedd, nid yw’r Safon yn sôn am gyflwyno gwaith llafar, er bod y Cyfrifiad yn dangos bod mwy o bobl yn siarad Cymraeg na’i hysgrifennu (Llywodraeth Cymru, 2022) – man dall gyda goblygiadau o ran hygyrchedd, a rhwystr posibl i fynediad at ddarpariaeth cyfrwng Cymraeg. 
Serch hynny, er gwaethaf pwysigrwydd y drafodaeth am hawliau, mae hi’n anodd dychmygu sut y gall actorion o blaid tyfu darpariaeth cyfrwng Cymraeg gyfiawnhau anwybyddu cwestiynau o alw wrth wynebu uwch arweinwyr yn eu sefydliadau gyda chyllideb i’w gydbwyso – heb sôn am bwysau gan randdeiliaid y tu hwnt i’r maes addysg uwch sydd yn llai cydymdeimladol â’r iaith ac sydd â blaenoriaethau eraill mewn cyfnod economaidd heriol.  
Dadansoddiad amgen drwy lens iaith lleafrifedig
Er y gallai datblygiad darpariaeth mewn iaith lleafrifedig adlewyrchu ideoleg iaith offerynnol sydd yn blaenoriaethu cyfalaf dynol hefyd, mae arferion a chredoau iaith (Spolsky, 2004) yn amrywiol; gallai prifysgolion sydd yn gwasanaethu cymunedau o siaradwyr ieithoedd lleafrifedig gynnig gofod i ideolegau iaith sydd yn fwy delfrydyddol, ac sydd yn canoli’r iaith ei hun, yn hytrach na’i hasesu drwy lens materoliaethol. O’r safbwynt hwn, gall y brifysgol gynrychioli safle defnydd yr iaith a chymuned organig o siaradwyr o rywfaint o ddwysedd; trobwynt, neu muda (Pujolar a Puigdevall, 2015) mewn bywydau myfyrwyr gyda goblygiadau o ran dewis iaith; a pheiriant o gynllunio corpws, caffael a statws yr iaith (Mesthrie, 2009, tt.371-375), gyda chyfrifoldeb penodol i greu gweithwyr proffesiynol dwyieithog. 
Gall prifysgolion greu’r amodau yr awgrymai Fishman (2001), yn ei Raddfa Tarfu Rhyng-Genedlaethol (GIDS), fod yn angenrheidiol i gefnogi cymuned ethno-ieithyddol. Gallent ddod â nifer enfawr o bobl o’r un diddordebau at ei gilydd, ar yr un safle, i ddefnyddio’r iaith yn ddigymell ac i ffurfio sefydliadau a rhwydweithiau cymdeithasol sydd yn gweithio drwy’r iaith. Mae neuadd breswyl Pantycelyn ym Mhrifysgol Aberystwyth (Prifysgol Aberystwyth, 2026) ac Undeb Myfyrwyr Cymraeg Bangor (UMCB) (Undeb Bangor, 2026) yn enghreifftiau o ofodau pwrpasol i’r iaith Cymraeg ar gampysau prifysgolion, sydd yn cynnig ‘anadleoedd’ (Fishman, 1991, t.58) i siaradwyr. Fel cyrff cyhoeddus, mae prifysgolion hefyd yn gyflogwyr arwyddocaol, sydd – o dan Safonau’r Gymraeg a osodwyd gan Gomisiynydd y Gymraeg (2026a) – yn gydnabod sgiliau Cymraeg yn eu prosesau recriwtio, ac yn diogelu hawliau i ddefnyddio’r iaith yn y gweithle. Er bod datblygu darpariaeth Cymraeg yn cefnogi’r nodau hyn – yn enwedig gan fod buddsoddiad mewn darpariaeth cyfrwng Cymraeg yn creu swyddi penodol ar gyfer academyddion a staff cefnogol sydd yn siarad Cymraeg yng nghadarnleoedd yr iaith megis Caerfyrddin, Aberystwyth a Bangor – nid amod angenrheidiol yw hyn. Yn wir, o safbwynt creu cymunedau cynhwysol i siaradwyr Cymraeg, byddai strategaeth o sicrhau bod siaradwyr dwyieithog sydd yn gyfforddus gyda deufforchiad ieithyddol o ‘digolisa sefydlog’ (Ferguson, 2000) (er enghraifft, y rhain sydd yn astudio yn Saesneg ond yn canu mewn côr Cymraeg mewn Eisteddfodau lleol) yn mwynhau cyfleoedd i ddefnyddio’r Gymraeg ar gampws, er enghraifft wrth recriwtio derbynyddion a staff arlwyo sydd yn siarad Cymraeg neu wrth drefnu gweithgareddau Cymraeg, yn cyfrannu cystal.  
Gall mynd i brifysgol gynrychioli trobwynt, neu muda, mewn cwrs bywyd siaradwyr iaith lleafrifedig a chyfle i ail-asesu gwerthoedd personol, yn ogystal â newid mewn cylchoedd cymdeithasol. Disgrifia Pujolar a Puigdevall (2015, t.176-177) muda’r brifysgol yng nghyd-destun y Gatalaneg: er bod yr hyn a ddisgrifir yn dangos nodweddion sydd yn benodol i’r dwyieithrwydd bron yn gyffredinol yng Nghatalwnia – yn nodedig, y ffaith nad oes llawer o siaradwyr Sbaeneg uniaith sydd yn cyrraedd astudiaethau uwch yna, yn wahanol i Gymru lle dim ond 13% o gofrestriadau mewn addysg uwch yng Nghymru yn 2023/24 oedd myfyrwyr sydd yn siarad Cymraeg yn rhugl (Medr, 2025a, t.1) – heb os, gallai mynd i brifysgol yng Nghymru gynnig gofod i benderfynu’n weithredol i fyw drwy gyfrwng y Gymraeg. Efallai taw dyma’r tro cyntaf erioed ar gyfer, er enghraifft, myfyrwyr sydd wedi cael eu haddysg flaenorol yn y Gymraeg ond sydd yn dod o gymunedau a theuluoedd di-Gymraeg, megis yr awdur Malachy Edwards (2023, t.38). Wedi dweud hynny, mae’r dystiolaeth yn awgrymu, eto, nad yw darpariaeth cyfrwng Cymraeg yn amod angenrheidiol i fanteisio o’r cyfle y mae muda’r brifysgol yn ei gynrychioli, hyd yn oed os gall gyfrannu ato mewn egwyddor. Canolbwyntia dadansoddiad Pujolar a Puigdevall o muda’r brifysgol ar y microwleidyddiaeth o ddewisiadau iaith, wrth i fyfyrwyr wynebu safbwyntiau gwleidyddol radical am y tro cyntaf, yn hytrach nag iaith y ddarpariaeth. Yn yr un modd, dengys enghraifft o muda’r brifysgol yn achos yr Wyddeleg taw’r cyfle i gymdeithasu yn yr iaith gyda phobl o’r un genhedlaeth a diddordebau oedd yn helpu siaradwr ifanc rhugl o deulu di-Wyddeleg i werthfawrogi’r iaith y tu hwnt i’r ystafell ddosbarth (Walsh ac O’Rourke, 2014, t.28).  
Mae perthnasedd iaith y ddarpariaeth yn gliriach yn swyddogaeth y brifysgol fel peiriant cynllunio caffael – yn enwedig, o ran hyfforddi gweithlu sydd â mynediad at ystod ddigonol o repertoires cyfathrebol (Siiner et al, 2018, t.1) i fod yn effeithiol mewn gweithleoedd dwyieithog. Pwysleisia Comisiynydd y Gymraeg (2026b) bwysigrwydd gweithleoedd yn ei strategaeth, nid yn unig o ran y gweithle fel safle ieithyddol, ond hefyd o ran ‘darparu gwasanaethau i’r cyhoedd’; tynna Cymraeg 2050, strategaeth Llywodraeth Cymru (2017, t.72) ar gyfer y Gymraeg, sylw at brinder cyfieithwyr i’w hwyluso, yn ogystal â diffygion mewn sectorau penodol megis addysg, iechyd a gofal a darlledu. Ynghylch cynllunio corpws, gall darpariaeth cyfrwng Cymraeg mewn prifysgolion chwarae rôl allweddol mewn ‘manylu’ yr iaith (Haugen, 1987, yn Mesthrie, 2009, t.375) drwy, er enghraifft, creu neologismau er mwyn disgrifio ffenomenau cyfoes a gwyddonol, proses a gydnabyddir yn Cymraeg 2050 hefyd (Llywodraeth Cymru, 2017, t.72) fel agwedd hollbwysig ar ‘seilwaith ieithyddol’. Wedi dweud hynny, er ei bod yn amlwg bod angen ar athrawon mewn ysgolion cyfrwng Cymraeg allu modelu defnydd y Gymraeg mewn ystod eang o sefyllfaoedd, nid yw’n glir i ba raddau mae defnyddwyr gwasanaethau cyhoeddus eraill yn dewis cael mynediad atynt yn y Gymraeg achos eu bod am ddefnyddio terminoleg Cymraeg yn benodol: gallai nyrs sydd yn siarad Cymraeg gyda chleifion ond yn defnyddio terminoleg feddygol Saesneg greu rapport ar sail ei sgiliau iaith mewn unrhyw achos. Nid yw’n anodd dychmygu sefyllfa lle mae defnydd lletchwith neu annaturiol o derminoleg Cymraeg yn tanseilio’r perthynas therapiwtig, neu greu rhwystr ychwanegol i gyfathrebu petasai’r claf yn anghyfarwydd â’r derminoleg yn y lle cyntaf. 

Asesu effeithiolrwydd cynlluniau’r sector addysg uwch ar gyfer darpariaeth cyfrwng Cymraeg
Er mwyn beirniadu elfennau strategaeth, polisi a gweithredu cynlluniau Medr a CCC i sbarduno datblygiad darpariaeth cyfrwng Cymraeg, mae’n werth dynodi ein meini prawf, neu ddangosyddion o lwyddiant, yng ngoleuadau’r drafodaeth uchod. Awgrymir yma y dylai cynlluniau’r ddau gorff: 
(a) gyfrannu at greu, cynnal a rheoli’r galw am ddarpariaeth cyfrwng Cymraeg – gan ystyried y tueddiad rhyngwladol tuag at ddarpariaeth cyfrwng Saesneg – sydd yn mynd i’r afael â’r bylchau a nodir yn Cymraeg 2050 (Llywodraeth Cymru, 2017); a
(b) diwallu anghenion diwylliannol y gymuned ethno-ieithyddol – sef myfyrwyr Cymraeg eu hiaith – y tu hwnt i’r dosbarth, yn ôl eu hawliau, o ystyried nad darpariaeth yw popeth, a’r ffaith nad yw ‘galw’ o reidrwydd yn adlewyrchu angen. 
Tacsonomeg i ddadansoddi polisi iaith mewn sefydliadau cyhoeddus – yn benodol, yr ‘offer polisi iaith’ y gellir eu defnyddio – yw’r fframwaith NATO (Hood, 1986, yn Gazzola, 2021, t.5), a ddefnyddir yn y traethawd yma i asesu’r uchod. O dan y fframwaith, mae gan sefydliadau cyhoeddus fynediad at liferi mewn meysydd gwahanol – y rhan mwyaf ohonynt ar lefel ‘macro’, ond gyda goblygiadau ar gyfer cynllunio iaith ar lefel ‘meso’ hefyd (Baldauf, 2005): 
· ‘Nodaledd’ – h.y. y pwyntiau cyswllt yn y rhwydwaith mewn perthynas â chyrff eraill. Yn achos y sector addysg uwch yng Nghymru, gallai hyn gynnwys cysylltiadau ffurfiol Medr a CCC – er enghraifft, swyddogaeth ffurfiol CCC fel ymgynghorydd i Medr (Coleg Cymraeg Cenedlaethol, 2024). 
· ‘Awdurdod’ – h.y. y pwerau (e.e. cyfreithlon) sydd ar gael iddynt. Fel y gwelwn, mae gan Medr rôl statudol a rheoleiddiol o dan y Ddeddf Addysg Drydyddol ac Ymchwil (Cymru) 2022 (The National Archives, 2022); ond nid oes gan CCC bwerau cymharol. 
· ‘Trysorydd’ – h.y. y pwerau i ariannu (ai peidio) ymyriadau. Gallai hyn gynnwys grantiau gan Medr a CCC i gefnogi darpariaeth mewn pynciau penodol. 
· ‘Sefydliadol’ – h.y. yr adnoddau a’r strwythurau sydd ar gael. Er enghraifft, mae gan Medr a CCC fynediad uniongyrchol at ddata a gesglir gan brifysgolion. 
Mae’r fframwaith NATO yn un eithaf disgrifiadol; ar ei ben ei hun, nad yw’r fframwaith yn rhoi unrhyw gliwiau am ba liferi sydd yn fwy effeithiol i gyflawni pa ddibenion. Ar ben hynny, ni all y fframwaith ragweld sut bydd rhyngweithiadau rhwng actorion mewn sefydliadau ar lefel macro, megis Medr a CCC, ac actorion mewn sefydliadau ar lefel meso, megis darparwyr addysg uwch, yn effeithio ar ddefnydd yr iaith mewn ymarfer. 
Fodd bynnag, mae’r mewnwelediad craidd y mae’r fframwaith yn ei gynnig – sef bod gan sefydliadau ar lefel macro bwerau gwahanol, a dylai sefydliadau ystyried potensial y pedwar dimensiwn (yn hytrach nag, er enghraifft, dibynnu ar osod sancsiynau ariannol neu gyhoeddi datganiadau cyfreithlon yn unig) – yn un hynod ddefnyddiol; at ddiben beirniadu cynlluniau Medr a CCC, gall y fframwaith helpu sicrhau bod y dadansoddiad yn cynnwys agweddau gweithrediadol nad ydynt o reidrwydd yn ymddangos mewn dogfennau strategol.   

Dadansoddiad o dystiolaeth gan Medr a’r Coleg Cymraeg Cenedlaethol
Nodaledd
Awgryma’r ffaith bod y ddau gorff yn gwasanaethu’r sector addysg bellach gyfan, yn ogystal â’r sector addysg uwch, y dylent allu fanteisio ar nodaledd i ddylanwadu actorion yn eu rhwydweithiau i greu amodau sydd yn ffafriol i ddenu myfyrwyr Cymraeg eu hiaith i ddarpariaeth cyfrwng Cymraeg. Gan fod y Ddeddf Addysg Drydyddol ac Ymchwil (Cymru) 2022 (The National Archives, 2022) wedi ffurfio system addysg drydyddol, gydag uchelgais o alluogi ‘llwybrau di-dor’ ar draws addysg ôl-16, nid rheolydd i brifysgolion yn unig yw Medr, Y Comisiynydd Addysg Drydyddol ac Ymchwil (Medr, 2026). Roedd ymyriadau i ddatblygu darpariaeth cyfrwng Gymraeg eisoes wedi bod yn symud i’r un cyfeiriad ers cyn sefydliad Medr, gan fod CCC wedi cael cyfrifoldebau newydd ar gyfer addysg bellach a phrentisiaethau yn 2017 (Llywodraeth Cymru, 2018, tt.10-11). 
Ar ben hynny, mae’r ffaith bod y ddau gorff wedi’u clymu at ei gilydd mewn deddfwriaeth yn golygu bod gan y nodaledd ar lefel macro botensial enfawr. Yn ôl adran 9 (1) y Ddeddf (The National Archives, 2022), mae’n rhaid i Medr ‘annog‍ y galw am addysg drydyddol‍ Gymreig a ddarperir drwy gyfrwng y Gymraeg’, a ‘sicrhau bod digon o addysg drydyddol Gymreig a ddarperir drwy gyfrwng y Gymraeg i ateb y galw.’ O dan adran 9 (2), mae’r Ddeddf hefyd yn gosod rhwymedigaeth ar Medr i ddynodi ‘person i roi cyngor perthnasol’. Mewn ‘datganiad o flaenoriaethau strategol’ gan weinidogion, cyhoeddwyd taw CCC yw hwn, yn ogystal â chyfarwyddiadau i Medr i ‘[d]datblygu cynllun i gynyddu a gwella'r ddarpariaeth addysg ac asesu cyfrwng Cymraeg yn y system drydyddol gyfan, a'i hyrwyddo’ (Llywodraeth Cymru, 2024). Cylchredodd CCC ei gyngor cyntaf i Medr ym Medi 2024 (Coleg Cymraeg Cenedlaethol, 2024).
Wedi dweud hynny, daw anghysondebau rhwng y ddau gorff i’r amlwg ar y lefel ddeddfwriaethol a rheoleiddiol, sydd yn tanseilio potensial y perthynas yma. Yn ôl Fframwaith Rheoleiddio ar gyfer darparwyr addysg drydyddol a gyhoeddwyd gan Medr (2026b, t.1), cyfeiria Amod: Y Gymraeg – amod parhaus o gofrestru – at ‘hybu ac annog mwy o ddefnydd o’r Gymraeg ar draws y darparwr’, yn ogystal â thyfu darpariaeth. Er bod cyngor CCC i Medr yn cydnabod y dylai ‘dysgwyr... adael y sector... yn barod i ddefnyddio’u Cymraeg yn y gweithle ac yn y gymuned’ (fy mhwyslais), ni ddatblygir y syniad hwn yng ngweddill y datganiad (Coleg Cymraeg Cenedlaethol, 2024, t.3). Gan nad oes sôn am y defnydd ehangach o’r Gymraeg yn y ddeddfwriaeth, bydd yn ddiddorol gweld a fydd yr ymrwymiad hwn yn un bregus, neu’n agored i gael ei anwybyddu neu ei drin yn llai pwysig na’r ddarpariaeth. 
Parthed ‘llwybrau di-dor’, a grybwyllir yn Amod: Y Gymraeg (Medr, 2026b, t.2) a chyngor CCC i Medr (Coleg Cymraeg Cenedlaethol, 2024, t.3), gan nad oes diffiniad clir, byddai’n anodd dod i’r casgliad bod hwn yn gyraeddadwy – heb sôn am ddymunol o reidrwydd. Er bod Amod: Y Gymraeg yn awgrymu y dylai darparwyr ystyried darpariaeth leol a rhanbarthol wrth iddynt gynllunio (Medr, 2026b, t.4), nid oes rhwymedigaeth gadarn arnynt i gydweithio i gydlynu ‘llwybrau di-dor’. Awgryma cyngor CCC (2024, t.6) y dylai Medr baratoi, ar sail Bil y Gymraeg ac Addysg (Cymru), ar gyfer sefyllfa lle mae pawb yn dechrau eu haddysg ôl-16 yn ‘ddefnyddwyr Cymraeg annibynnol’ (fel, fel y gwelsom yn eu cyd-destunau, y Gatalaneg ac, i raddau, y Fasgeg); ond mae’r Bil heb ei weithredu’n llawn eto, ac mae’r dwyieithrwydd llawn a fyddai cefnogi’r ‘llwybrau di-dor’ o’r math yma ymhell o fod wedi’i gyflawni. 
Ar ben hynny, gallai fod yn wrthgynhyrchiol creu’r argraff taw dim ond dysgu drwy gyfrwng y Gymraeg mewn ffordd ‘di-dor’ sydd yn cyfrif. Er enghraifft, petasai rhywun yn gadael ysgol uwchradd cyfrwng Cymraeg gyda TGAU Cymraeg Iaith Gyntaf, ond yn parhau i goleg addysg bellach lle nad yw opsiynau cyfrwng Cymraeg wedi’u datblygu eto, oni fyddai’n well datblygu ‘llwybrau’n ôl’ i’r Gymraeg mewn prifysgolion (er enghraifft, gweithdai ar Gymraeg academaidd ar lefel addas i bontio rhwng Blwyddyn 11 ac addysg uwch), yn hytrach na chymryd yn ganiataol bod taith y myfyriwr yma wedi gorffen? Ar hyn o bryd, dim ond 2.5% o addysg bellach a ddarperir yn ddwyieithog neu yn Gymraeg (Comisiynydd y Gymraeg, 2026b, t.197) – nid yw’r lein beipiau’n bodoli.
Awdurdod
Mewn egwyddor, mae gan Medr – fel rheolydd y sector addysg drydyddol – awdurdod arwyddocaol, yn enwedig gan fod Amod: Y Gymraeg yn amod gorfodol a pharhaus o gofrestru fel darparwr. Serch hynny, nid yw’n glir pa liferi’n benodol sydd ar gael iddynt i sicrhau cydymffurfiaeth. O dan yr Amod (Medr, 2026b, tt.3-5), mae’n rhaid i ddarparwyr ‘gyhoeddi a chynnal strategaeth’, sydd yn ‘nodi... sut y bydd yn hybu ac yn annog mwy o ddefnydd o’r Gymraeg... yn naturiol yn eu bywydau beunyddiol’ ac ‘sut y bydd yn cynyddu’r galw am... a chyfranogiad’ mewn darpariaeth cyfrwng Cymraeg (gyda rhwymedigaethau ychwanegol ar gyfer darparwyr sydd yn gwneud ymchwil ac arloesi). Caiff cydymffurfiaeth â’r Amod ei monitro drwy hunan-werthuso mewn Ffurflenni Sicrwydd Blynyddol yn ogystal â thystiolaeth allanol (megis canfyddiadau arolygiadau a data cyhoeddus). Fodd bynnag, nid yw’r Amod yn nodi’r trothwyon ymyrraeth benodol, ac mae’n anodd credu y byddai’r ewyllys gwleidyddol yn bodoli i Medr – er enghraifft – gau darparwr nad yw’n tyfu ei ddarpariaeth cyfrwng Cymraeg, petasai’r darparwr hwn wedi bodloni’r amodau o gofrestru eraill. 
Mae’r ddibyniaeth ar Gomisiynydd y Gymraeg i sicrhau bod darparwyr yn cydymffurfio â Safonau’r Gymraeg, neu’n cymryd rhan yn rhaglen Cynnig Cymraeg y Comisiynydd (Medr, 2026b, t.4), yn wendid arall yn awdurdod Medr. Er bod hyn yn gyson â dull sydd yn seiliedig ar hawliau, a gallai sicrhau cysondeb ar draws profiadau myfyrwyr gyda gwasanaethau cyhoeddus eraill, mae’n debyg bod hyn yn colli’r cyfle i wthio darparwyr i ddatblygu gwasanaethau sydd yn diwallu anghenion penodol myfyrwyr. Byddai myfyrwyr sydd yn astudio gyda darparwyr nad yw’n cydymffurfio â Safonau’r Gymraeg neu sydd â rhaglen Cynnig Cymraeg annigonol wrth drugaredd gallu’r Comisiynydd i lansio ymchwiliad (Comisiynydd y Gymraeg, 2026a) – gan awdurdod nad yw’n arbenigo mewn addysg uwch yn y lle cyntaf. Gyda llaw, ni chyhoeddir eto astudiaeth thematig y Comisiynydd ar brofiadau myfyrwyr – dau fis yn hwyr (Comisiynydd y Gymraeg, 2026c). 
Mae hawliau hefyd yn sail i Gynllun Academaidd Addysg Uwch 2022 CCC (Coleg Cymraeg Cenedlaethol, 2022), gyda thair thema o ‘ddiogelu’, ‘dyfnhau’ ac ‘ymestyn’ darpariaeth cyfrwng Cymraeg. Yn ddigon diddorol, mae’r thema ‘ymestyn’ yn cynnwys yn echblyg hawliau i fyfyrwyr nad ydynt yn siarad Cymraeg neu’n astudio drwy gyfrwng y Gymraeg eto – er nad yw’n glir sut byddai’r offer i weithredu’r cynllun, sef grantiau (a ystyrir isod o dan ‘Trysorydd’) yn cyflawni hyn. Nid oes gan CCC y math o statws statudol a fyddai’n angenrheidiol i weithredu awdurdod ffurfiol dros y sector, ond mae presenoldeb ‘canghennau’ mewn darparwyr yn cynrychioli nodaledd macro-meso allweddol, ac mae CCC wedi cael rhywfaint o lwyddiant wrth ddylanwadu’n ‘feddal’ heb bwerau ffurfiol. Yn Astudiaeth Achos 1 yn ei Adroddiad Blynyddol 2024/25 (Coleg Cymraeg Cenedlaethol, 2025, tt.15-16), cyflwyna CCC enghraifft lwyddiannus o gofrestru diofyn ar fodiwlau Gymraeg i fyfyrwyr sydd wedi dysgu drwy gyfrwng y Gymraeg yn flaenorol, wedi’i gefnogi gan fewnwelediadau o asiantaeth newid ymddygiad. Cwestiwn arall yw sut i gydbwyso’r pwyslais ar ‘hawliau’ erbyn defnydd dull newid ymddygiad sydd ar sail caniatâd tybiedig – ond, heb os, mae’r CCC wedi llwyddo i optimeiddio’i awdurdod cyfyngedig yn yr achos yma.   
Trysorydd
Efallai taw yn swyddogaeth trysorydd Amod: Y Gymraeg y mae breuder polisi Medr, a diffyg dull strategol i arwain polisi, yn dod yn amlycaf. Nid oes sôn yn yr Amod am ba ddarpariaeth neu ymyriadau fydd yn cael eu hariannu yn benodol, er y nodir y gall Medr (2026b) ‘bennu telerau ac amodau cyllido mewn perthynas â’r amod hwn’, a bod Medr am greu cynllun manwl ar gyfer y Gymraeg. Yng nghylchlythyr ‘Dyraniadau cyllid Medr ar gyfer blwyddyn academaidd 2025/26’ (Medr, 2025b, tt.29-30), datgelir rhywfaint o fewnwelediad i sut mae Medr yn blaenoriaethu adnoddau cyfyngedig i gefnogi datblygiad darpariaeth cyfrwng Cymraeg, trwy’r ‘premiwm Cyfrwng Cymraeg’. Cyfeiria’r cylchlythyr yn ei dro at gylchlythyr gan ragflaenydd Medr, CCUAC (2023, t.2), a ddisgrifia ‘mesur interim’ o ‘ehangu’r premiwm Cyfrwng Cymraeg’ o ddarpariaeth israddedig ran-amser yn unig i ddarpariaeth llawn amser mewn ystod o bynciau penodol, ‘i ategu blaenoriaethau Llywodraeth Cymru’. Caiff y pynciau yma bremiwm arall fel pynciau cost uwch - sef Meddygaeth a Deintyddiaeth (anghlinigol), Gwyddoniaeth, Peirianneg a Thechnoleg, a Gwyddorau Mathemategol, TG a Chyfrifiadura. 
Coda hyn mwy o gwestiynau nag atebion. Pam y cafodd astudio israddedig rhan-amser ei ariannu, ond nid llawn amser, yn y lle cyntaf? Ai’r pynciau hyn yw blaenoriaethau Llywodraeth Cymru (yn hytrach nag, er enghraifft, addysg neu iechyd a gofal, lle mae yna brinder gweithlu presennol), ac, os felly, yn ôl pwy? Os caiff y rhain eisoes eu hariannu yn fwy hael gan eu bod yn ddrud i’w haddysgu, pa wahaniaeth y byddai’r premiwm cyfrwng Cymraeg yn ei wneud? O ystyried pa mor fregus yw darpariaeth STEM i naratifau o ryngwladoli drwy ddarpariaeth cyfrwng Saesneg, beth yw disgwyliadau Medr o ran sut byddai darparwyr yn defnyddio’r buddsoddiad ychwanegol i ddatblygu darpariaeth sydd yn berthnasol ac yn atyniadol?  Cyfeiria’r cylchlythyr at ymchwil gan LE Wales (2022, yn CCUAC, 2023, t.1), a ganfu fod ‘cost canolrifol y myfyriwr y credyd ar gyfer modiwlau cyfrwng Cymraeg’ yn £19, yn erbyn £9 ar gyfer cyfrwng Saesneg, yn bennaf oherwydd diffyg arbedion maint gyda grwpiau bach (wrth i gohortau cyfrwng Saesneg dyfu, mae’r gost gymharol wedi lleihau o £17 ers 2006). Fodd bynnag, heblaw am gydnabod pa mor ddrud yw ddarpariaeth STEM, nid oes tystiolaeth bod y mewnwelediad yma wedi goleuo dull strategol i ddewis pa ddarpariaeth cyfrwng Cymraeg i’w hariannu. 
Mae Cynllun Academaidd Addysg Uwch CCC (Coleg Cymraeg Cenedlaethol, 2022) yn gliriach o ran ei dull strategol, gan gynnwys pa ddarpariaeth a gefnogir gan grantiau, a sut y caiff ceisiadau i grantiau eu hasesu. Mae Grantiau Pynciol ar gyfer darpariaeth sydd â 40 neu 80 credyd ar gael yn y Gymraeg - sydd yn cyfateb i ysgoloriaethau a bwrsariaethau sydd ar gael i fyfyrwyr i ysgogi cyfranogiad (Coleg Cymraeg Cenedlaethol, 2026a) - gyda disgwyliadau i ddarparwyr sicrhau cynaliadwyedd y ddarpariaeth drwy lefelau staffio addas. 
Yr hyn sydd yn llai clir ydy i ba raddau y mae defnydd liferi trysorydd ar ran CCC wedi bod yn llwyddiannus. Er bod Cynllun Strategol CCC 2020/21-2024/25 (Coleg Cymraeg Cenedlaethol, 2020, t.8) yn dangos twf iach yn nifer darlithwyr a all addysgu yn y Gymraeg rhwng 2010/11 (710) a 2017/18 (1090), dim ond 635 ohonynt oedd wedi’u contractio ar ddarpariaeth cyfrwng Cymraeg erbyn 2017/18. Erbyn 2022/23, roedd niferoedd yn marweiddio, gyda chwymp sydyn yn 2023/24 i 845 oedd yn gallu (ac yn eu plith 540 wedi’u contractio i) addysgu yn y Gymraeg (Medr, 2025a, t.18) - efallai oherwydd diswyddiadau ar draws y sector (Shipton, 2026), yn hytrach na methiannau polisi CCC. 
Mae niferoedd cofrestriadau myfyrwyr wedi bod yn fwy sefydlog - 5535 oedd yn dysgu rhywfaint o’u cwrs yn y Gymraeg yn 2023/24, yn erbyn 5275 yn 2017/18 - ond gall ‘rhywfaint’ gynnwys cyn lleied ag un credyd allan o 120, nad yw’n adlewyrchu profiad dysgu cyfrwng Cymraeg yn ystyrlon. Mae’n anodd credu, er enghraifft, bod cynifer ag 11% o fyfyrwyr Prifysgol Cymru Y Drindod Dewi Sant yn cael addysg cyfrwng Cymraeg mewn gwirionedd. Mae’r ffaith bod hyn yn cynnwys 705 o gofrestriadau (neu bron hanner o’r cyfanswm) yn y celfyddydau yn adlewyrchu defnydd eang o addysgeg ddwyieithog oddefol (megis sleidiau PPT dwyieithog a defnydd ymadroddion sylfaenol yn y Gymraeg), a ellir - o dan ganllawiau newydd am gofrestru iaith y ddarpariaeth wedi’u cyhoeddi gan CCC - gael ei gyfrifo hyd at 10% o’r cynnwys (Coleg Cymraeg Cenedlaethol, 2026b, t.24), hyd yn oed os nad yw’r myfyriwr yn siarad Cymraeg, a heb asesu a yw’r myfyriwr wedi ‘symud ar hyd y continwwm sgiliau Cymraeg’ (Medr, 2026b, t.2) o ganlyniad. Mae cymhariaeth 40 credyd allan o 120 yn fwy defnyddiol; dangosir yr un marweiddio: 2390 (2023/24) erbyn 2370 (2017/18), neu dim ond 1% o gofrestriadau - er bod meddygaeth a deintyddiaeth, pynciau blaenoriaeth Medr, yn cael eu gorgynrychioli ar 6%, a awgryma dueddiad cadarnhaol lle mae yna fwriad strategol (Coleg Cymraeg Cenedlaethol, 2020, t.8-9; Medr, 2025a, t.6-7). 
Sefydliadol
Gan ei fod yn cynnwys manylion am faint o’r cwrs a dysgir yn y Gymraeg (fel y gwelsom) a gallu myfyrwyr i siarad Cymraeg (Medr, 2025a), data a gesglir gan HESA (2026) yw’r offeryn sefydliadol mwyaf pwerus i Medr a CCC gynllunio darpariaeth cyfrwng Cymraeg yn strategol. O ran ansawdd darpariaeth cyfrwng Cymraeg mewn cymhariaeth â Saesneg, er bod y data sydd ar gael yn galonogol, mae niferoedd isel o gofrestriadau fesul pwnc yn golygu nad yw’n bosibl cymharu’n aml (Ward et al, 2025) – diffyg sefydliadol ar ran Medr sydd yn peri’r risg o danseilio’r ddarpariaeth. Yn anffodus, nid yw’r data yn arbennig o ddefnyddiol chwaith o ran dangos darlun cywir o allu Cymraeg myfyrwyr, neu’n gyson rhwng sefydliadau; ac mae’n anodd adnabod enghreifftiau clir o’r data yma yn cael ei ddefnyddio i ddatblygu darpariaeth, yn enwedig, a fyddai’n cefnogi ‘symud ar hyd y continwwm sgiliau Cymraeg’ (Medr, 2026b, t.2). 
Mae’r categorïau hunan-adrodd o lefel Cymraeg heb ddiffiniadau; dengys defnydd termau ‘siaradwr: rhugl’, ‘siaradwr: nid yw’n rhugl’ bwysigrwydd mabwysiadu system gyson megis CEFR. Serch hynny, nid oes rheswm yn y cyfamser pam na all cyfeirio at ddangosyddion eraill, megis cyfrwng addysg uwchradd, neu gymwysterau fel TGAU Cymraeg Iaith Gyntaf neu Ail Iaith (gradd C a gradd G); mae’n anodd credu bod 46% o fyfyrwyr sydd yn hanu o Gymru (79% ym Mhrifysgol Wrecsam) heb unrhyw sgiliau Cymraeg o gwbl (Medr, 2025a, t.14) ar ôl un ar ddeg mlynedd o addysg orfodol – nid hyd yn oed, er enghraifft, sgiliau cwrteisi megis cyfarchion Cymraeg. Nid yw’n glir pam nad yw Medr (2026b) yn myfyrio ar hyn a’r rhwystrau i’r myfyrwyr yma i hawlio’u sgiliau Cymraeg yn yr Amod o gwbl, heblaw am sôn am y ‘continwwm’ mewn termau cyffredinol. Yn yr un modd, nid oes unrhyw ystyriaeth chwaith am y cynnig i’r 13% o fyfyrwyr sydd yn siarad Cymraeg, ond nid yn rhugl – er bod hyn yn cynrychioli’r un gyfran â siaradwyr rhugl, y mae’r ddarpariaeth cyfrwng Cymraeg ar sail ‘llwybrau di-dor’ wedi’i hanelu atynt. 
Mae hyn yn arbennig o siomedig gan fod CCC wedi datblygu adnoddau penodol ‘Prentis-iaith’ ar gyfer prentisiaethau sydd â rhywfaint o sgiliau Cymraeg (Coleg Cymraeg Cenedlaethol, 2020, t.12). Dangosa hyn nad yw darpariaeth cyfrwng Cymraeg llawn yn yr unig ffordd o ddiwallu anghenion myfyrwyr, ac mae yna ewyllys yn y system i archwilio datrysiadau creadigol. Cynigia CCC y Dystysgrif Sgiliau Iaith, sydd yn asesu iaith broffesiynol ac academaidd, i fyfyrwyr a staff addysg uwch – p’un a ydynt yn dysgu drwy gyfrwng y Gymraeg ai peidio – gyda 165 o ymgeiswyr yn 2025 (CBAC, 2025). Gan fod y Dystysgrif yn addas i siaradwyr rhugl – ac mae cynifer o siaradwyr nad yw’n rhugl mewn addysg uwch – efallai y byddai galw am arholiad fyddai’n addas i siaradwyr eraill, i’w paratoi i, er enghraifft, cwblhau rhai tasgau ar leoliad ar eu cyrsiau (megis gwasanaeth cwsmeriaid) mewn gweithleoedd neu gymunedau dwyieithog.   
Trafodaeth
Casgliadau
Gofynnwyd uchod i ba raddau y mae cynlluniau Medr a CCC yn: 
(a) gyfrannu at greu, cynnal a rheoli’r galw am ddarpariaeth cyfrwng Cymraeg sydd yn mynd i’r afael â’r bylchau a nodir yn Cymraeg 2050; a
(b) diwallu anghenion diwylliannol y gymuned ethno-ieithyddol y tu hwnt i’r dosbarth. 
Parthed (a), mae’n amlwg bod yna fwlch rhwng dyheadau Amod: Y Gymraeg yn Fframwaith Rheoleiddio Medr i sbarduno darpariaeth cyfrwng Cymraeg, a’r polisi presennol o ariannu premiwm Cyfrwng Cymraeg mewn ystod o bynciau STEM heb berthynas glir â blaenoriaethau Llywodraeth Cymru. Er bod gan Medr a CCC y potensial i fanteisio ar nodaledd ar lefel macro i gydlynu eu strategaethau – gan gynnwys rolau systemig yn y sector addysg bellach, a ddylai gefnogi datblygiad ‘llwybrau di-dor’ – nid yw’r Amod yn cynnig y pwerau i fynd i’r afael â’r rhwystrau i’w wneud yn gyraeddadwy. Ymddengys hefyd fod gan CCC flaenoriaethau ariannu eraill, nad ydynt wedi bod yn llwyddiannus o ran tyfu darpariaeth neu gyfranogiad yn ystyrlon. Fodd bynnag, mae CCC wedi cael rhywfaint o lwyddiant o ran dylanwadu cyfeiriad datblygu darpariaeth cyfrwng Cymraeg mewn prifysgolion drwy ei rwydwaith o ‘ganghennau’ – sydd yn tynnu sylw at bwysigrwydd y dull gweithredu, a nodaledd ar lefel meso, yn ogystal ag awdurdod ffurfiol.
Parthed (b), er gwaethaf sôn am y ‘continwwm’ a defnydd y Gymraeg y tu hwnt i ddarpariaeth cyfrwng Cymraeg yn yr Amod a chyngor CCC i Medr, nid oes cynllun strategol i ddatblygu hwn. Dibynna’r Amod ar Gomisiynydd y Gymraeg i arfer hawliau myfyrwyr i sicrhau profiad Cymraeg o ansawdd uwch y tu allan i’r dosbarth, yn hytrach na bod Medr yn rheoleiddio yn y maes yma; o ystyried bod gan Medr yr atebolrwydd ehangach i fyfyrwyr fel rheolydd, a gan CCC y mewnwelediad a phrofiad o gynllunio iaith i fanteisio ar ddarparwyr addysg uwch fel safleoedd ieithyddol, mae hyn yn ddallbwynt enfawr. Mae’r 13% o fyfyrwyr sydd yn siarad Cymraeg heb fod yn rhugl yn anweladwy mewn polisi, er gwaethaf ymyrraeth lwyddiannus yn y sector prentisiaethau gan CCC a ddengys bod yn bosibl ymgysylltu â nhw – heb sôn am y 49% sydd yn (neu o leiaf wedi’u cofrestru yn) ddi-Gymraeg.  
Cyfeiriadau’r dyfodol
Yn ôl Fishman (2001, t.466 a t.473), gallai darpariaeth addysg uwch fod yn ddangosydd o gymuned ethno-ieithyddol sydd wedi llwyddo i ‘drosgynnu’ diglosia. Serch hynny, rhybuddir hefyd nad yw addysg uwch o reidrwydd yn cefnogi trosglwyddiad iaith lleiafrifedig rhwng y cenedlaethau, gan ei bod yn ‘cyfeirio at fywyd a llwyddiant yn y byd Y-aidd’ (sef y gymuned ethno-ieithyddol fwyafrifol). Nid yw fframwaith Fishman yn egluro sut i ddatblygu addysg uwch sydd yn pontio i ‘drosgynnu’ yn llwyddiannus, ond mae’n werth gofyn: a oes yna ffyrdd sydd yn fwy effeithiol (ac effeithlon) o fanteisio ar botensial y brifysgol fel safle ieithyddol – o ystyried bod darpariaeth cyfrwng Cymraeg yn ddrud i’w datblygu ac i sbarduno galw amdani, yn enwedig mewn pynciau fel y rhain o gost uchel yn y lle cyntaf y mae Medr wedi ffocysu ei fuddsoddiad arnynt? 
A yw’n wir, er enghraifft, bod yn rhaid i weithlu dwyieithog y dyfodol fod wedi cael ei addysg gyfan yn y Gymraeg, mewn ffordd ‘di-dor’? Onid yw’n bosibl dychmygu sefyllfa lle mae myfyrwyr Cymraeg eu hiaith yn mynychu darlithoedd yn Saesneg, ond yn dal i drawsieithu (Williams, 1994, yn Lewis et al, 2012) mewn seminarau a thu hwnt i’r dosbarth – gan gynnwys ar leoliad gyda chyflogwyr dwyieithog? Os felly, sut gallai Medr a CCC ddarlunio fframwaith i gefnogi hyn, a pha ymyriadau di-addysgegol a fyddent eu cefnogi? Wrth gwrs, gallai’r ddarpariaeth gynnig ‘anadle’ (Fishman, 1991) i siaradwyr Cymraeg, ond mae’n peri risg hefyd o ghettoeiddio os nad yw’r iaith i’w gweld a’i chlywed ar gampws yn gyffredinol. 
Yn ei draethawd doethuriaeth, cyflwyna Pierce (2023) ddarlun manwl o sut mae myfyrwyr Cymraeg eu hiaith yn llywio ystod eang o heriau o ran cael mynediad at brofiad Cymraeg, wrth iddynt negodi eu hunaniaethau fel myfyrwyr dwyieithog mewn iaith lleafrifedig. Cynhwysa hyn benderfyniadau am, er enghraifft, cofleidio’r cyfleoedd cymdeithasol o ymuno â’r Gymdeithas Gymraeg (GymGym) neu Eisteddfod, er nad yw diwylliant y ddau grŵp hyn at ddant pob myfyriwr; sut y gallai Medr a CCC sbarduno datblygiad ystod ehangach o gyfleoedd cymdeithasol – efallai yn nwylo arweinwyr myfyrwyr Cymraeg eu hiaith – yn lle cymryd yn ganiataol bod y GymGym ‘yna’ iddynt? Os taw symud pob myfyriwr ar hyd y continwwm yw’r nod, mae angen syniadau arloesol i sicrhau bod prifysgolion yn cynnig rhywbeth cadarn a pherthnasol i bawb. Byddai hyn yn sicr yn cynnwys llwybrau sydd yn torri ac yn ail-ddechrau, achos (fel y mae cysyniad muda yn ei ddangos) bod pob cwrs bywyd a thaith iaith yn wahanol – ond, byddai angen ail-ystyried fframwaith cyllido a blaenoriaethu Medr a CCC i adlewyrchu hyn. 
(5897 o eiriau)

Datganiad Defnydd o Ddeallusrwydd Artiffisial
Rwy’n cydnabod y defnydd o Cysill (ar gael ar gyfrifiaduron PCYDDS) ar 9 Mai 2026 i wirio fy ngwaith. 
Rwy’n cadarnhau nad ydw i wedi cyflwyno unrhyw destun a gynhyrchir gan ddeallusrwydd artiffisial fel fy ngwaith fy hun. 
Rwy’n cadarnhau bod gennyf gopïau o’m drafftiau, fy nodiadau ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth.


